РЕГЛАМЕНТ (ЕО) № 121/2009 НА КОМИСИЯТА
от 9 февруари 2009 година
за определяне на допълнителната сума, която следва да се изплати на България за предназначените за преработка праскови за пазарната 2007/2008 година в съответствие с Регламент (ЕО) № 679/2007
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Договора за присъединяване на България и Румъния,
като взе предвид Акта за присъединяване на България и Румъния,
като взе предвид Регламент (ЕО) № 679/2007 на Комисията от 18 юни 2007 г. за определяне на размера на помощта за предназначените за преработка праскови за пазарната 2007/2008 година (1), и по-специално член 2, параграф 1 от него,
като има предвид, че:
(1)
При прилагане на член 39, параграф 2 от Регламент (ЕО) № 1535/2003 на Комисията от 29 август 2003 г. за определяне на подробни правила за прилагане на Регламент (ЕО) № 2201/96 на Съвета по отношение режима на помощи за продукти от преработени плодове и зеленчуци (2) България е съобщила на Комисията, че е усвоила помощ за преработка на 119,46 тона праскови в рамките на този режим за пазарната 2007/2008 година. Следователно прагът за преработка, предвиден за тази държава-членка в приложение III към Регламент (ЕО) № 2201/96 на Съвета (3), не е надвишен. Следователно трябва да бъде изплатена допълнителна сума от 11,92 EUR на тон за посочените количества.
(2)
За пазарната 2007/2008 година производителите от Румъния не са представили искане за помощ за предназначени за преработка праскови. Следователно не е необходимо за посочената пазарна година на тази държава-членка да се изплаща допълнителна сума,
ПРИЕ НАСТОЯЩИЯ РЕГЛАМЕНТ:
Член 1
След края на пазарната 2007/2008 година на България се изплаща допълнителната сума от 11,92 EUR на тон за предназначени за преработка праскови, в съответствие с член 2, параграф 1 от Регламент (ЕО) № 679/2007.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 9 февруари 2009 година.